Ruotsin asuntomarkkina tervehtyy rajulla kuurilla – ja kuva näyttää miksi Helsinki ei kaipaa yhtä kovaa lääkitystä.

Hypon mukaan Helsingin asuntojen hinnoissa ei ole samanlaista kuplariskiä kuin Tukholmassa.­

Asuntojen hinnat jatkavat huolestuttavaa vajoamista Ruotsissa. Naapurimaan asuntomarkkinoiden huojumisesta on myös suomalaisten syytä olla huolissaan.

Vaikka Helsingin keskustassa pienasuntojen hinnat ovat karanneet käsistä, kaikkiaan Suomen asuntomarkkinat ovat ”terveet ja tolpillaan”, rauhoitteli Hypoteekkiyhdistyksen pääekonomisti Juhana Brotherus tällä viikolla.

Hypon kuva näyttää tyhjentävästi, miten kovin erilaisia polkuja asuntojen hintakehitys etenee Helsingissä, kun sitä vertaa Tukholmaan. Oslosta puhumattakaan.

Helsingissä hintojen kasvu on ollut hyvin maltillista 2006–2017 välillä, kun taas taas Tukholmassa ja Oslossa nousu on ollut rajua aina viime vuodelle.

Suomessa merkittävä ilmiö on hintojen repeäminen, joka jatkui viime vuonna: Hypon mukaan pääkaupunkiseudulla hinnat kohosivat 2,7 prosenttia, mutta koko muussa maassa laskua oli 0,3 prosenttia.

Hintakuplan pelkoja on lisännyt yksiöiden raju hinnannousu Helsingissä.

Oslossa hinnat laukkasivat rajusti viime vuoden alkupuolelle, jonka jälkeen raju alamäki alkoi ja jatkuu yhä. Tukholman alamäki seurasi Osloa ja jatkuu yhä. Ennusteiden mukaan hinnat laskevat tänä vuonna edelleen viisi prosenttia.

Ruotsin keskuspankin johtaja Stefan Ingves sanoi Helsingin Sanomissa torstaina, että suurta pudotusta vastaan puhuu Ruotsin, Euroopan ja maailman hyvät taloudelliset olosuhteet.

Epätasapaino ei silti Ruotsin asuntomarkkinoilla poistu ennen kuin ”perustavanlaatuiset ongelmat”, kuten vuosikymmeniä laiminlyöty asuntopolitiikka, ratkaistaan, hän sanoi.

Brotheruksen mukaan ”Tukholman tauti ei tapa, ellei Ruotsin asuntokupla poksahda pahasti”. Hän katsoo, että tartuntariskiä Suomeen tulee muun muassa siitä, että Ruotsi on Suomen toiseksi tärkein vientikumppani Saksan jälkeen.

Jos asuntokupla romahduttaisi maan talouden ja kulutuskysyntä laskisi, suomalaiset vientituotteetkaan eivät kävisi kaupaksi. Lisäksi joukkolainarahoittajat katsovat Pohjoismaita yhteisenä markkinana, ja voivat vetäytyä myös Suomen markkinoilta jos tilanne Ruotsissa huononee.

Norjan asuntomarkkinoilla oli 20 maailman kehittyneimmän maan vertailussa suurin asuntokuplan riski. Joulukuussa tehdyn vertailun tekijänä oli Moody’s, ja siitä uutisoi Bloomberg.

Ruotsi oli viides, ja Suomi seitsemäs Espanjan sijoittuessa niiden väliin.